Արձանագրենք․ Իսրայել-Սաուդյան Արաբիա կապերի ջերմացումը անշուշտ պատճառ է դառնալու Իրանա-սաուդական փոխհարաբերությունների էլ ավելի սրման համար։ Առճակատումը թևակոխելու է բոլորովին այլ փուլ, ինչի արդյունքում տարածաշրջանում կարող է սաղմնավորվել արդեն իսկ խարխլված status quo-ի փոփոխության ու վերաձևման գործընթաց։ Գրեթե կասկած չկա, որ Իսրայելի և Սաուդյան Արաբիայի գործակցությունն առաջին հերթին ուղղված է հենց Իրանի Իսլամական Հանրապետության դեմ։ Պատճառը մեկն է՝ Իրանի ազդեցությունը Մերձավոր Արևելքում գնալով մեծանում է, իսկ դա անհանգստացնում է սաուդիտներին։ Սաուդյան Արաբիան այդպես էլ չկարողացավ հաջողության հասնել Յեմենում, իսկ Սիրիայում նրա ազդեցությունը գնալով նվազում է: Ինչ վերաբերում է Իրանին, ապա վերջինս հստակ սահմանված ուղեծրով աստիճանաբար խաղի իր կանոններն է սահմանում Սիրիայում, Իրաքում, Յեմենում, ինչու չէ, նաև Աֆղանստանում: Իրավիճակի այսպիսի փոփոխությունը ոչ մի կերպ չէր կարող ընդունվել սաուդիտների կողմից։